Q=11	C=7	SS=3	LS=3	PS=7	DC=0	LC=0	SD=0	BS=3	G0=5	G1=4	G2=1	DLID=ctd_Latn	BODY=Maangmuhna 14 | Siantongluan.net\nMaangmuhna 14 |\nTua ciangin ka khuadak leh Zion Mual tungah Tuuno a dingin a om ka mu hi. Amah tawh mi tul za leh tul sawmli leh tul li dingkhawm uh a, tua mite taltangah Tuuno leh a pa min kigelh hi.\nTua laitakin tuizeu lianpi leh vanging tawh a kibang a gingpha mahmah aw khat vantung panin a hong ging ka za hi. Tua awging pen harp lasakna a kitum a ging tawh kibang hi.\nTokhom, ganhing lite, leh upate lam nga-in tua mihonpite in la thak khat a sa uh hi. Tua la pen leitungah a kitankhiasa mi tul za leh tul sawmli leh tul lite simloh kuamah dang in sa theilo uh hi.\nHih mite in numei tawh paktatna gamta ngei nailo uh a, paubaanna a neilote ahi uh hi. Amaute in Tuuno a paina peuhpeuhah zui uh a, midang khempeuh sung panin a kitankhiasa, Pasian leh Tuuno tungah a kipia masa mite ahi uh hi.\nAmaute, paubaanna om kiuhkeuhlo uh ahih manin zuauthu gen ngei hetlo uh hi.\nTua ciangin leitungah a teng mi namkim, pau namkim a zang mite tungah a tawntungin Lungdamna ding Thu gen ding a nei vantung mi khat vankim lai-ah a leeng ka mu hi.\nAmah nakpi takin kiko a, "Amah in mihingte thu a khen ding hun hong tungta ahih manin Pasian kihta un la amah phat un. Van leh lei, tuinak leh tuipite a bawlpa hong bia ta un," a ci hi.\nTua ciangin vantung mi a nihna in hong zui a, "A Lian Babylon khuapi kicim, kicim! Amah a huk a lanna leenggahzu, mi khempeuh tungah pia-in khamsak a, gimna thuaksak hi," a ci hi.\nTua ciangin vantung mi a thumna in a masate gel hong zui leuleu-in nakpi takin, "Tua ganhing leh a lim bia-in a taltang ahih kei leh a khut tungah ciamtehna a ngah mi peuhmah in,\nPasian leenggahzu zong dawn ding uh hi. Pasian in ama hehna ahi leenggahzu khauh pen ama hehna hai sungah a dimtakin sung khinzo ta hi. Tua bang mite pen a siangtho vantung mite leh Tuuno mai-ah meikuang leh kat khu tawh gimna kipia ding hi.\nAmaute a kibawlsiatna mei, khu tawntung a, ganhing leh a lim bia-in, a min kigelhna a nei mi peuhmah in a sun a zanin tatsat loin gimna thuak paisuak uh hi," a ci hi.\nPasian thupiakna zui-in Jesuh tungah a citak Pasian mite-a dingin thuakzawhna kisam hi.\nTua ciangin vantung panin awging khat ka za a, "Tu-a kipanin Topa thu-ah a si mite mi hampha mahmah ahi hi, cihna gelh in," a ci hi. Tua ciangin Kha Siangtho in, "Hi takpi hi. Amaute nasepna thaman in amaute zui ding ahih manin a nasep gimna panun tawlnga-in nuamsa-in om ding uh hi," ci-in a dawng hi.\nTua ciangin ka khuadak leh meiipi a bang a kang biakbuak om a, tua meiipi tungah mihing tawh a kibang khat tu-in, kham lukhu khu-in, a khutah phiaukawi hiam khat a tawi ka mu hi.\nBiakinn sung panin vantung mi khat hong paikhia a, meiipi tungah a tu mipa nakpi takin samin, "Leitung mite lak dingin min mahmah a, a lak hun hong tungta ahih manin na phiaukawi tawh at in," a ci hi.\nTua ahih manin meii tungah a tupa in leitungah a phiaukawi hong van a, leitung mite a at hi.\nTua ciangin vantung biakinn panin vantung mi adang khat hong paikhia leuleu a, amah in zong phiaukawi hiam khat mah a tawi hi.\nTua ciangin biakna tau panin vantung mi adang khat hong paikhia leuleu hi. Tua vantung mi pen mei a ukpa hi a, phiaukawi hiam a tawipa kiangah nakpi takin, "Leitung mite leenggah bangin minta ahih manin leitung mite na phiaukawi tawh atin a lom lomin kaikhawm in," a ci hi.\nTua ahih manin vantung mi in zong leitungah a phiaukawi hong van a, leitung mite kaikhawmin Pasian hehna lian leenggah cilna phualah a kaikhawm hi.\nKhuapi pualamah kicil a, a cilna panin sisan vive luangkhia-in, pi nga bang thukin, tai zanih ciang bangah tuikhang bangin a luang hi.\nTedim Lai Siangtho / Laibu: Maangmuhna 14